Lia Olguța Vasilescu: Un deputat PNL i-a cerut lui Iordache să vorbească la telefon cu președintele Iohannis / Deputatul Neagu infirmă categoric

Lia Olguța Vasilescu a declarat miercuri că deputatul PNL Nicolae Neagu i-a cerut președintelui de ședință, Florin Iordache, să elibereze scaunul de la prezidiul Camerei Deputaților și să discute la telefon cu președintele Klaus Iohannis. Vasilescu a susținut că Iordache a refuzat să discute la telefon cu președintele.

UDPATE 1: Deputatul PNL Nicolae Neagu a declarat pentru G4Media.ro că infirmă ”categoric” informația lansată de Vasilescu: ”infirm că i-am spus așa ceva lui Florin Iordache, că aș fi avut vreo discuție cu președintele Iohannis, că ar fi fost pe telefonul meu, că l-am sunat pe președinte sau aș fi fost sunat de acesta”.

Fostul ministru al Muncii a mai spus că tot miercuri, vicepreședintele Camerei Deputaților, Carmen Mihălcescu, a fost chemată de DNA exact în timpul ședinței în care Opoziția a încercat să pună pe ordinea de zi cererea de revocare a lui Liviu Dragnea de la șefia Camerei Deputaților. Lia Olguța Vasilescu a spus că aceste momente ar dovedi că a existat un plan coordonat pentru debarcarea lui Dragnea.

Nicolae Neagu este deputat PNL de Sibiu.

UPDATE 2: Invitat să comenteze afirmația Olguței Vasilescu, președintele Iohannis a răspuns: ”Lăsați-mă cu prostiile astea, niște povești inventate”. Cât privește încercarea de schimbare a lui Liviu Dragnea, președintele a spus că demersul ”merită reluat”.

Foto: InquamPhotos / Octav Ganea